С Т А Н О В И Щ Е

От проф. д-р Веселин Костов Янчев, катедра История на България, Исторически факултет на СУ „Св. Климент Охридски“,

за материалите, предоставени за участие в конкурс за заемане на академичната длъжност „доцент“ в професионално направление 2.2. История и археология (Нова и съвременна балканска история – Стопанска история на Балканите) за нуждите на Исторически факултет на СУ „Св. Климент Охридски, обявен в Държавен вестник , бр. 52, 2 юли 2019 г.

|  |
| --- |
| За участие в конкурса документи е подал единствено главен асистент д-р Христо Атанасов Беров. Възпитаник на факултета, с висока езикова подготовка и специализации в Канада и Сърбия, той е дългогодишен и утвърден преподавател по Балканска история в Историческия факултет на Софийския университет, където води семинарни занятия и лекционни курсове. За периода от 2007 до 2019 г. асистент Беров е рецензирал 37 и е научен ръководител на 48 успешно защитени бакалавърски дипломни работи и магистърски тези. Той е инициатор, организатор и лектор на редица научни проекти, целящи модернизацията на обучението по история и повишаване на квалификацията на учителите и академичен наставник. Участва като съставител, редактор и автор на различни сборници и едно учебно помагало. Рецензент е на изследвания на български и чужди автори.  Научните интереси на кандидата са в различни исторически епохи и са свързани с многообразни проблеми от политическата, социалната и стопанска история на балканските народи. През 2015 г. той успешно защитава дисертационен труд на тема: „Балканската държава и балканският индустриалец: Социално-икономически профили на модернизацията и индустриализацията по примера на Сърбия и България (1878-1912)“. Това е едно задълбочено, аналитично изследване на пътищата и факторите в стопанската модернизация на двете балкански държави, разкриващо както общите, така и специфичните им характеристики.  За обявения конкурс д-р Хр. Беров е представил общо 17 рецензирани публикации, 4 от които са излезли от печат след докторската защита. Към тях трябва да бъдат прибавени още две публикации, които се намират под печат. Една част от тях стъпват на изследванията, изводите и заключенията на дисертационния му труд, а други са посветени на нови и неразработени теми. Положителен факт е, че кандидатът публикува не само в български, но и в чужди исторически издания, което прави работите му достояние на широк кръг читатели. Не е случайно, че негови публикации са цитирани 14 пъти у нас и в чужбина.  Сред представените публикации основно място заема неговото ново монографично изследване „Когато гръм удари…Балкански политики за възстановяване в ситуация на глобална икономическа криза, средата на ХІХ в. – средата на ХХ в.“, публикувано в Университетско издателство „Св. Климент Охридски“ през 2019 г., с обем от 276 страници. Заглавието, само по себе си показва, че авторът остава верен на интересите в областта на стопанската история, материя сложна и като цяло непривлекателна за традиционните историци „гъсеници“, но не и за историците „пеперуди“, които имат амбицията да представят мащабни картини на миналото. А за да е една картина мащабна, тя трябва да обхваща дълъг период и множество герои. В конкретния случай периодът е от приблизително 100 години, а героите са водещите европейски икономики, САЩ и всички балкански държави. За да бъде пък картината въздействаща, авторът представя героите в условията на три глобални икономически кризи и търси приликите и разликите в реакциите на водещите и малките балкански играчи.  С оглед на специфичните цели на изследването д-р Беров залага не толкова на архивните документи и източници, а на официалната статистическа информация, запазвайки си правото на скептичен и критичен анализ. Той не пренебрегва вече публикувани документи и периодични издания, но основно разчита на съчиненията на съвременници на епохата и на нейните изследователи. Техният брой е над 240, на български, сръбски и английски език, което свидетелства за отлична историографска осведоменост. Разбира се, използвани са и интернет източници.  Още в увода е дадено определение на основните работни понятия – икономическа криза и „ситуация с характер на глобална стопанска криза“, използвани в изложението. Самото то е изградено по еднотипна схема, разглеждаща основните характеристики на кризите (от средата на 70-те до средата на 90-те години на ХІХ в. или Дългата депресия; кризата след края на Първата световна война и Голямата депресия след 1929 г.), реакциите на водещите икономики и на балканските държави. Основните изводи и заключения са направени основно на базата на статистически данни за индексите на цените, на издръжката на живота, на брутния вътрешен продукт и на брутния вътрешен продукт на глава от населението в отделните страни. Те са обобщени, систематизирани и изложени в множество таблици и схеми, онагледяващи текста.  Сравнителният анализ с водещите икономики и балканските държави, както и между самите балкански държави, дава възможност на автора за изводи и заключения, артикулирани за първи път в научната литература и пречупващи някои наложени априорни и аксиоматични представи. Цялото изследване представлява една солидна основа за четения по стопанска история на балканските народи, още повече че суховатата и скучновата икономическа материя е представена по един достъпен начин. Същевременно обширният хронологически, проблемен и географски обхват на изследването създава усещане за прекалена обобщеност и конспективност. Съществуват и тези, примерно за индустриалното развитие, които в един период, с аргумента, че то ще изкриви общата картина, са пренебрегнати, а в друг са изведени като важен елемент от общата характеристика на стопанско развитие на балканските народи. Може да се приеме изводът, че формата на държавно управление не влияе върху модела на стопанско развитие и реакциите в условия на криза, но въпросът е дали това важи и за отделните типове управление. В това отношение, струва ми се, без да се отричат някои общи мерки, подходите към следвоенната криза на земеделското и първото сговористко правителство в България съществено се различават.  Предоставените материали за конкурса са разнообразни по тематика и хронологически обхват. Основният хабилитационен труд е посветен на тема, неразработена в историографията и запълва една съществена празнота в стопанската история на балканските народи. Демонстрирана е способност за обобщаване и синтезиране на огромен по обем фактологически материал, за неговата интерпретация и анализ, за съчетаването на глобална, регионална и национална проблематика.  Всичко това ми дава основание да дам своя положителен глас за присъждането на д-р Христо Беров на академичната длъжност „доцент“.  София, 25 септември 2019 г.  Проф. д-р Веселин Янчев |
|  |
|  |